DA Den Europæiske Unions Tidende CE 84/370

(2004/C 84 E/0428)

SKRIFTLIG FORESPØRGSEL E-0353/04

af Roberta Angelilli (UEN) til Kommissionen

(12. februar 2004)

Om: Mulighederne for finansiering af et projekt for virtuel sundhedsinformation

Kommissionen bekræftede og understregede i sin meddelelse (1) om Det Europæiske Fællesskabs strategi på sundhedsområdet, at det er Unionens opgave at sikre borgerne et højt sundhedsbeskyttelsesniveau og samtidig udgøre et supplement til medlemsstaternes aktiviteter. Ifølge meddelelsen skal der gennemføres specifikke aktioner med henblik på at opfylde de forpligtelser på sundhedsområdet, som er afledt af traktatens bestemmelser og gennemførelsen af en fællesskabspolitik med henblik på denne beskyttelse, bl.a. et handlingsprogram til støtte for de områder, hvor medlemsstaterne ikke kan gøre en effektiv indsats.

Blandt initiativerne til gennemførelse af sådanne forslag, kan man bl.a. forestille sig et projekt om et europæisk rådgivningskontor, som skulle have direkte kontakt til borgerne og i sin formidling anvende de redskaber, som den moderne teknologi indeholder, f.eks. et netværk for sundhedspleje på internettet og/eller en interaktiv tematisk satellitkanal, som ikke blot skulle yde bistand i form af oplysninger, men også af diagnoser, behandling, farmakologi og førstehjælp til brugere, som vil kunne få adgang til denne tjeneste og modtage svar og rådgivning i realtid. Med et sådant initiativ, som naturligvis på ingen måde vil kunne erstatte læge- og hospitalsbehandling, vil det være muligt i høj grad at effektivisere sundhedssystemet, tusinder af patienter, som er ude af stand til selv at opsøge lægen, vil kunne få en hurtig rådgivning, og at der kan gives korrekte oplysninger om forebyggelse og behandling af sundhedsproblemer, f.eks. smitsomme sygdomme med stor overførbarhed: hiv, kræft, hyppigt forekommende sygdomme, nye virus som f.eks. SARS og genopblussen af sygdomme, som allerede var under kontrol som tuberkulose. Initiativet kunne også være gavnligt, idet det kunne tilbyde borgerne en informationstjeneste om emner, som der er stor interesse for, som livsstilsmedicin, homøopati og alternativ medicin.

Kan Kommissionen på denne baggrund oplyse:

1. om dette projekt kan gennemføres med finansiering fra det ovennævnte program?

2. om der findes andre muligheder for EU-tilskud til et sådant initiativ?

3. om der er planer om nu eller i fremtiden at oprette en post på EU's budget for en strategi på sundhedsområdet, og om der er planer om en forøgelse af en sådan post?

Svar afgivet på Kommissionens vegne af David Byrne

(22. marts 2004)

1. Under Fællesskabets program for folkesundhed (2) ydes der støtte til udvikling og gennemførelse af en fælles foranstaltning, som tager udgangspunkt i de planer, der er lagt i forbindelse med handlingsplanerne eEurope 2002 og 2005. Formålet er at forbedre befolkningens adgang via internettet til information om sundhed og afdække muligheden af at indføre et system med genkendelige mærker for EU-godkendte internet-hjemmesider. I henhold til artikel 152, stk. 5, i EU-traktaten skal Fællesskabets indsats på folkesundhedsområdet fuldt ud respektere medlemsstaternes ansvar for organisation og levering af sundhedstjenesteydelser. Et projekt, som leverer diagnoser, behandling, farmakologi og førstehjælp til brugere, betragtes som henhørende under medlemsstaternes kompetence.

2. Under forskningstemaet informationssamfundsteknologi under det sjette rammeprogram for forskning og teknologisk udvikling (2002-2006) ydes der støtte til forskning og udvikling samt demonstrationsprojekter inden for informationsteknologi og kommunikation på sundhedsplejeområdet, f.eks. profes- sionelle sundhedssystemer, hjemmeplejeservice og overvågningssystemer for personlig sundhedsstatus. Der kan ydes støtte til den beskrevne aktivitet under dette program. Den næste forslagsindkaldelse på eSundheds-området kan forventes offentliggjort inden udgangen af 2004. Yderligere oplysninger om eSundheds-aktiviteter under IST-programmet og den dertil knyttede forslagsindkaldelse kan findes på nedenstående websted under Kommissionens Generaldirektorat for Informationssamfundet (3).

3. Fællesskabets folkesundhedsprogram (2003-2008), som blev vedtaget i 2002, spiller en central rolle, fordi der under dette program ydes økonomisk støtte og teknisk bistand til udviklingen af EU's sundhedsstrategi. Programmets finansieringsramme for 2003-2008 er 312 mio. EUR. Kommissionen er i færd med at udarbejde en ny meddelelse om EU's sundhedsstrategi, som vil indeholde en køreplan gældende indtil 2010.

(1) KOM(2000)285.

(2) Europa-Parlamentets og Rådets afgørelse nr. 1786/2002/EF af 23. september 2002 om vedtagelse af et program for Fællesskabets indsats inden for folkesundhed (2003-2008), offentliggjort i EFT L 271 af 9.10.2002.

(3) http://europa.eu.int/information_society/eeurope/2005/all_about/ehealth/index_en.htm